Megatokyo

Megatokyo es un comic in linea designate per Fred Gallagher (tamben cognite como "Piro"). Fred se occupa del designos, del scenario, e del confection del sito. Rodney Caston (cognite como "Largo") adjutava con le prime anno del historia, plus o minus, mais ora illo es integremente un carga de Fred. Fred esseva dimittite de su labor diari al fin de 2002, e per consequente ille ora face le historietta in tempore integral.

Megatokyo seque le aventuras de duo americanos, Piro e Largo, fanaticos pro computatores e videojocos, qui viagia al Japon.

Un grande parte del humor se basa super le cultura del videojocos e del informatica.

Tote le bandas es disponibile gratuitemente a Megatokyo.com. I.C. Entertainment (previemente IronCat Studios) publicava le volumine 1 de Megatokyo in formato imprimite, continente le capitulos 0 e 1 del historietta. Le publication del proxime volumines, assi como le reimpression del volumine 1, es ora assignate a Dark Horse Comics con  e .

 Personages 

Nota que le nomines de personages japonese seque le convention japonese, con le nomine de familia ante le prime nomine.

 Piro — Americano fanatic pro mangas (especialmente shoujo), qui sape parlar japonese. Ille prefere jocos del typo simulation de romance, mais es assatis inepte in interager con feminas in le vita real. Ille es un excellente designator, mais su basse autoestima le impedi de creder in isto. Piro es le incarnation de Fred Gallagher in le historietta.
 Largo — Americano fanatic pro jocos de computator e bira. Ille prefere jocos del typo tirator in prime persona, e non discerne ben le distinction inter fiction e realitate (o, al contrario, ille succede vider lo que de facto es real?). Largo es le incarnation de Rodney Caston in le historietta.
 Tsubasa — Amico japonese de Piro. Ille alberga Piro e Largo post que illes guasta lor moneta in Japon. Un die ille parti al Statos Unite e lassa Ping-chan con Piro e Largo.
 Ed — Empleato de Sega, es paradoxalmente le melior amico e rival de Dom.
 Dom — Empleato de Sony, es paradoxalmente le melior amico e rival de Ed. Dom es le incarnation, in le historietta, de Dominic Nguyen, qui face bandas complementar extraordinari quando Fred non es disponibile.
 Sonoda Yuki — Studiante japonese del schola secundari, filia del chef de policia de Tokio. Illa admira le talento artistic de Piro.
 Hayasaka Erika — Juvene femina japonese, companion de camera de Kimiko. Illa es assatis secur de se e reage con violentia a homines insolente. Erika labora in un boteca de videojocos appellate MegaGamers.
 Nanasawa Kimiko — Juvene femina japonese, companion de camera de Erika. Labora como servitrice in un restaurante Anna Miller's, e es un aspirante a {voice actress : persona qui face le voce de personages de animes/videojocos}. Como Piro, illa ha basse autoestima.
 Ping-chan — Puera-robot, un prototypo de accessorio pro le PS2 designate pro esser usate con jocos del typo simulatores de romance. Le systema EDS (Emotional Doll System) de Sony permitte que illa absorbe tractos de personalitate del personages feminin con le quales le jocator interage in le jocos. Tsubasa recipeva un prototypo proque ille investiva in le projecto. Post partir al Statos Unite, Ping-chan resta con Piro e Largo.
 Tohya Miho — Un juvene femina mysteriose e con aere gothic-noir, labora in le discotheca "Caverna del Mal", specialisate in raves. Largo crede que illa es in le commando de un armea de zombies.
 Seraphim — Un minuscule angela, in le rolo de conscientia de Piro. Seraphim es le incarnation, in le historietta, del fidantiata de Fred, Sarah.
 Boo — Un hamster con alas ligate con un corregia, assignate al rolo de conscientia de Largo, un carga quasi impossibile in le qual ille es totalmente incompetente. Un referentia al personage Boo del joco Baldur's Gate, le "hamster spatial gigante in miniatura" de Minsc.
 Asmodeus — Un minuscule diaboletto assignate a tentar inducer Piro a comitter errores de conducta, como involver se con pueras con etate de studiantes de schola secundari. Su partenario es un catto alate appellate Belphegor.
 Junpei — Ninja que es vincite per Largo in Mortal Kombat e posteriormente deveni su apprentisse in le secretos del l33t.

 Gruppos e personages minor 

 Division de Cataclysmos del Policia de Tokio — Un division del fortia policial de Tokio incargate de surveliar (e mesmo organisar!) le action de monstros e altere elementos destructive in le citate. Le patre de Yuki, Sonoda Masamichi, es un membro frequentemente incontrate in le paginas de Megatokyo.
 Rent-a-Zilla — Un sorta de "Gozilla a locar", ingagiate per Junpei quando necessari.
 zombies — Largo los vide (o imagina) in tote le locos.
 John Romero — Un vice ille esseva un grande designator de jocos, tal como Doom e Quake. Ille fundava le casa de disveloppamento de jocos Ion Storm, famose pro facer Daikatana (un joco que esseva un fiasco notabile post grande promissas publicitari), post lo que ille esseva promptemente dimittite. Ora ille es sin moneta e sin empleo.
 le typo l33t — Un fanatico pro computatores e videojocos qui parla exclusivemente in leetspeak. Ille suffre un dolor de pectore in le mesme avion in le qual Piro e Largo viagia a Japon, e Largo servi de interprete inter ille e le hostessa. Ben que ille usa un linguage assatis argotic, su parolas es traducite in linguage culte in legendas.
 Asako e Mami — Studiantes japonese de schola secundari e amicas de Yuki. Illas pensa que illa es inamorate de Piro, e illas pote haber ration.

 Le origine del nomine 

In le animation japonese, le Tokio del futuro es frequentemente denominate "Megatokyo" o "Neo-Tokyo". In multe de iste historias, le citate ha essite destruite per un disastro natural o nuclear, mais ha essite reconstruite major e melior que jammais. Vide per exemplo films como Bubblegum Crisis, AD Police, e Akira. Le nomine esseva attribuite al historietta solmente proque illo esseva un nomine de dominio que Largo habeva disponibile. Largo originalmente stabiliva le sito como un sito de novas super animes, mais illo non habeva successo e al fin esseva substituite per le historietta.

 Le scenario basic initial 

Piro e Largo initia le historia tentante entrar in le Electronic Entertainment Expo (E3). Lor entrata non es permittite proque le E3 es aperte solmente al medios de communication. Largo se irrita, se inebria e provoca un scandalo. Piro decide exir del pais durante alcun tempore e porta Largo (inconsciente) con se. In Japon illes compra tote sorta de jocos e apparatos electronic. In le aeroporto, illes discoperi que le limite de lor cartas de credito ha essite excedite. Ora illes es blocate in Japon.

 Ligamines externe 
 http://www.megatokyo.com/ — Le sito official de Megatokyo
 http://www.mtfn.net/ — MegaTokyo Fan Network, un sito de fans
 http://www.ic-ent.com/  — I.C. Entertainment, casa editorial del prime volumine imprimite de Megatokyo
 http://www.darkhorse.com/  — Dark Horse Comics, actual casa editorial de Megatokyo

 Traductiones 
 http://www.megatokyo.it/?lang=ia — interlingua
 http://www.megatokyo.it/?lang=it — italiano
 http://www.megatokyo.fr/?lang=fr — francese
 http://www.megatokyo.it/?lang=pt — portugese
 http://www.megatokyo.it/?lang=sr — serbo
 http://www.megatokyo.de/?lang=de — germano
 http://www.animedia.com.mx/megatokyo/  — espaniol #1 (historietta 1-85)
 http://www.megatokyo.it/?lang=es — espaniol #2 (historietta 1-593)
 http://www.megatokio.com/  — finnese #1
 http://www.megatokyo.it/?lang=fi — finnese #2

 Vide etiam 
 historietta in linea
 leet

Categoria:Manga